ไฟแนนเชียลไดเจสต์
HSBC ประเดิมใช้ SWIFT Message
15 ก.ย. 2554

HSBC ประเดิมใช้ SWIFT Message 
ตลาดหลักทรัพย์แห่งประเทศไทย เปิดเผยว่า ธนาคารเอชเอสบีซี ประเทศไทย (HSBC) ได้สมัครใช้บริการแจ้งข่าวสิทธิประโยชน์ของบริษัทจดทะเบียน (บจ.) หรือ Corporate Action News ด้วยรูปแบบภาษามาตรฐาน SWIFT Message เป็นรายแรกของสมาชิกที่ให้บริการธุรกิจรับฝากทรัพย์สิน (คัสโตเดียน) เมื่อวันที่ 9 ก.ย.ที่ผ่านมา คาดว่าภายในปีนี้จะมีสมาชิกคัสโตเดียนสมัครใช้บริการเพิ่มอีก 3 ราย หลังจากร่วมทดสอบระบบงานทั้งหมด 7 ราย เมื่อกลางเดือน ก.ค.ที่ผ่านมา 
ตลาดหลักทรัพย์ได้พัฒนาและให้บริการ แจ้งข่าวสิทธิประโยชน์ของ บจ.ด้วย SWIFT Message เป็นรายแรกในอาเซียน โดยตั้งเป้าขยายบริการแก่โบรกเกอร์ปีหน้า เพื่อให้ผู้ลงทุนที่เป็นลูกค้าได้รับข้อมูลข่าวสารสิทธิประโยชน์สำคัญถูกต้อง รวดเร็ว และทันเวลาโดยตรงจาก บจ.
ฟัน 2 มาร์เก็ตติงยุ่งทรัพย์สินลูกค้า
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้สั่งพักการปฏิบัติหน้าที่ผู้ติดต่อกับผู้ลงทุน (เจ้าหน้าที่การตลาด) น.ส.จิตอาภา ศรัณย์วงศ์ เป็นเวลา 3 เดือน นับตั้งแต่วันที่ 14 ก.ย. 2554 เนื่องจากลูกค้าบริษัทหลักทรัพย์ เคจีไอ (ประเทศไทย) ร้องเรียนว่า น.ส.จิตอาภา ได้ตัดสินใจซื้อขายหลักทรัพย์โดยพลการ ทำให้ลูกค้าเสียหายและไม่รับผิดชอบในการกระทำดังกล่าว
นอกจากนี้ ก.ล.ต.ได้ตำหนินายสุรศักดิ์ จุฬาเบา พร้อมทั้งบันทึกพฤติกรรมไว้ประกอบการพิจารณาหากมีการปฏิบัติไม่เป็นไปตามมาตรฐานการปฏิบัติงานอีก หลังได้รับข้อร้องเรียนจากลูกค้าบริษัทหลักทรัพย์แห่งหนึ่งว่า นายสุรศักดิ์ได้สั่งซื้อขายหลักทรัพย์ในบัญชีของลูกค้าโดยลูกค้าไม่ได้สั่ง ซึ่งนายสุรศักดิ์ยอมรับว่า 30% ของรายการซื้อขาย นายสุรศักดิ์ได้ตัดสินใจซื้อขายหลักทรัพย์แทนก่อนแล้วแจ้งให้ลูกค้าทราบภายหลัง 
PSL ซื้อเรือ 3 ลำรวม 2,395 ล้านบาท
บริษัท พรีเชียส ชิพปิ้ง (PSL) แจ้งว่า บริษัทย่อยได้ซื้อเรือซุปราแมกซ์ต่อใหม่จำนวน 3 ลำ ในราคาลำละ 798.39 ล้านบาท รวมประมาณ 2,395.18 ล้านบาท เป็นเรือบรรทุกสินค้าแห้งเทกองสร้างโดยประเทศจีน ขนาดระวางบรรทุก 5.7 หมื่นเดทเวทตัน รับมอบเรือวันที่ 10-31 ต.ค. 2554 ทำให้บริษัทมีเรือจำนวน 25 ลำ ซึ่งมีขนาดระวางบรรทุกรวม 727,782 เดทเวทตัน โดยประมาณ